POROČILO KOMISIJE EVROPSKEMU PARLAMENTU IN SVETU o izvajanju pooblastila za sprejemanje delegiranih aktov, prenesenega na Komisijo v skladu z Uredbo (ES) št. 1060/2009 Evropskega parlamenta in Sveta z dne 16. septembra 2009 o bonitetnih agencijah /* COM/2014/0743 final */





1. Uvod Uredba (ES) št. 1060/2009 Evropskega parlamenta in Sveta o bonitetnih agencijah[1] je bila sprejeta kot eden od ukrepov po finančni krizi za obnovitev zaupanja trga in večjo zaščito investitorjev. Ta uredba, kakor je bila revidirana v letih 2011[2] in 2013[3], je uvedla zahteve glede registracije in dovoljenja za bonitetne agencije, edinega nadzornika v EU, to je Evropski organ za vrednostne papirje in trge (ESMA), pravila o navzkrižju interesov in preglednosti ter zahteve po razkritju za bonitetne agencije. Uredba (ES) št. 1060/2009, kakor je bila spremenjena leta 2011, Komisijo pooblašča za sprejemanje delegiranih aktov glede: · pristojbin za registracijo in taks za nadzor, ki jih morajo plačati bonitetne agencije Evropskemu organu za vrednostne papirje in trge (člen 19(2)), · postopkovnih pravil v zvezi z izvajanjem pooblastil za nalaganje glob ali periodičnih denarnih kazni s strani Evropskega organa za vrednostne papirje in trge (člen 23e(7)), · ukrepov, s katerimi dodatno opredeli ali spremeni merila za enakovrednost tretjih držav (člen 5(6)), in · spremembe prilog k Uredbi (ES) št. 1060/2009 (člen 37). 2. Pravna podlaga To poročilo se zahteva v skladu s členom 38a(1) Uredbe (ES) št. 1060/2009. V skladu s to določbo se pooblastilo za sprejemanje delegiranih aktov prenese na Komisijo za obdobje štirih let od 1. junija 2011, Komisija pa mora pripraviti poročilo o pooblastilu najpozneje šest mesecev pred koncem štiriletnega obdobja. 3. Izvajanje pooblastila A) Pristojbine za registracijo in takse za nadzor V skladu s členom 19(1) Uredbe (ES) št. 1060/2009 ESMA bonitetnim agencijam zaračuna pristojbino v skladu z navedeno uredbo in delegirano uredbo Komisije. Pristojbine v celoti pokrijejo stroške ESMA v zvezi z registracijo, certificiranjem in nadzorom bonitetnih agencij ter poplačilo vseh stroškov, ki bi jih lahko imeli pristojni organi pri izvajanju nalog na podlagi te uredbe, zlasti zaradi prenosa nalog v skladu s členom 30 Uredbe (ES) št. 1060/2009. V skladu s členom 19(2) Uredbe 1060/2009 Komisija sprejme delegirani akt o pristojbinah in taksah, ki določa zlasti vrsto pristojbin in taks ter zadeve, za katere je treba plačati pristojbine in takse, višino pristojbin in taks, način, kako jih je treba plačati, in način, kako ESMA pristojnim organom povrne vse stroške, ki bi jih lahko imeli zaradi izvajanja svojih nalog v skladu z Uredbo (ES) št. 1060/2009, zlasti zaradi prenosa nalog v skladu s členom 30 Uredbe. Višina pristojbine in takse, ki se zaračuna bonitetni agenciji, pokrije vse upravne stroške in je sorazmerna s prometom zadevne bonitetne agencije. Evropska komisija je 24. februarja 2011 Evropski organ za vrednostne papirje in trge zaprosila za tehnični nasvet, ki ga je prejela 17. maja 2011. ESMA je pri pripravi tehničnega nasveta izvedla javno posvetovanje, ki je potekalo od 14. do 27. aprila 2011. Strani, s katerimi se je nato posvetovala Komisija o predlogu delegirane uredbe, vključujejo nacionalne strokovnjake. Posvetovanje s člani strokovne skupine Evropskega odbora za vrednostne papirje je bilo opravljeno s pisnim postopkom konec novembra 2011. Komisija je sprejela delegirano uredbo[4] 7. februarja 2012 ter o tem obvestila Evropski parlament in Svet. Evropski parlament in Svet sta marca 2012 Komisijo obvestila o nameri, da delegiranemu aktu ne bosta ugovarjala. Delegirani akt je bil nato objavljen v Uradnem listu Evropske unije 28. marca 2012. B) Postopkovna pravila Uredba (ES) št. 1060/2009 določa, kdaj odbor nadzornikov ESMA sprejme sklep o naložitvi globe ali periodične denarne kazni bonitetni agenciji. Evropska komisija v skladu s členom 23e(7) sprejme nadaljnja postopkovna pravila v zvezi z izvajanjem pooblastil za nalaganje glob ali periodičnih denarnih kazni, vključno z določbami glede pravice do obrambe, začasnimi določbami in pobiranjem glob ali periodičnih denarnih kazni, sprejme pa tudi podrobna pravila glede rokov zastaranja za naložitev in izvrševanje kazni. Komisija se je pri pripravi tega delegiranega akta posvetovala s člani strokovne skupine Evropskega odbora za vrednostne papirje, prav tako se je s pisnim postopkom posvetovala z njimi pri pripravi osnutka delegiranega akta junija 2012. Komisija je sprejela delegirano uredbo[5] 12. julija 2012 ter o tem obvestila Evropski parlament in Svet. Niti Evropski parlament niti Svet nista izrazila nobenega ugovora v obdobju za ugovor niti ni nobena institucija tega obdobja podaljšala. Delegirani akt je bil nato objavljen v Uradnem listu Evropske unije 16. oktobra 2012. C) Merila za enakovrednost Komisija je pooblaščena, da zaradi upoštevanja razvoja dogodkov na finančnih trgih z delegiranim aktom sprejme ukrepe, s katerimi dodatno opredeli ali spremeni merila iz drugega pododstavka člena 5(6) za ugotavljanje, ali je mogoče pravni in nadzorni okvir tretje države obravnavati kot enakovrednega Uredbi (ES) št. 1060/2009. Med drugim za bonitetne agencije v teh tretjih državah veljajo pravno zavezujoča pravila, ki so enaka pravilom, ki veljajo v EU[6]. S spremembo Uredbe (ES) št. 1060/2009 leta 2013 je bilo tudi dodatno opredeljeno, katerim določbam Uredbe (EU) št. 1060/2009 morajo biti pravno zavezujoča pravila v tretjih državah enakovredna[7]. Člen 2(2)(1) Uredbe (ES) št. 462/2013 predvideva tudi, da bodo številne pravne zahteve, uvedene za bonitetne agencije v letu 2013, eden od pogojev za ugotavljanje enakovrednosti šele od 1. junija 2018. Glede na to in ker Komisija od uvedbe pooblastila za sprejetje delegiranega akta v Uredbo (ES) št. 1060/2009 leta 2011[8] ni opazila nobenega razvoja dogodkov na finančnih trgih, ki bi zahteval dodatne opredelitve ali spremembe meril za enakovrednost, doslej ni bil sprejet noben delegirani akt. Komisija je sprejela izvedbene sklepe o priznavanju pravnih in nadzornih okvirov devetih držav za enakovredne zahtevam Uredbe (ES) št. 1060/2009 v skladu s postopkom iz člena 38(3) navedene uredbe. Zadevne države so Japonska[9], Združene države Amerike[10], Kanada[11], Avstralija[12], Argentina[13], Brazilija[14], Mehika[15], Hongkong[16] in Singapur[17]. D) Priloge k Uredbi (ES) št. 1060/2009 V skladu s členom 37 Uredbe (ES) št. 1060/2009 lahko Komisija za upoštevanje razvoja na finančnih trgih, vključno z mednarodnim razvojem, zlasti kar zadeva nove finančne instrumente, z delegiranimi akti sprejme ukrepe za spremembo prilog, razen Priloge III. Ker je bilo leta 2011 v Uredbo (ES) št. 1060/2009 uvedeno pooblastilo za sprejetje delegiranega akta[18], je bila ta uredba leta 2013 spremenjena z Uredbo (EU) št. 462/2013, ki vključuje spremembe prilog. Pred kakršno koli morebitno prihodnjo uporabo pooblastila je treba najprej ugotoviti, kakšen je učinek teh spremenjenih pravil na finančne trge. 4. Zaključek Komisija je pravilno in pravočasno izvedla delegirana pooblastila, da se zagotovi, da so bile v veljavi potrebne določbe, da je lahko ESMA v celoti opravljala svoje naloge nadzornika bonitetnih agencij v EU. Komisija meni, da bi bilo treba preneseno pooblastilo v prihodnosti ohraniti. To bi bilo zlasti pomembno v primeru, če bo v prihodnosti po novih izkušnjah z delovanjem teh pravil v praksi potrebna revizija delegiranih uredb Komisije o pristojbinah in taksah ter postopkovnih pravilih za plačilo glob in periodičnih denarnih kazni. Komisija poziva Evropski parlament in Svet, da se seznanita s tem poročilom. [1] UL L 302, 17.11.2009, str. 1. [2] Uredba (EU) št. 513/2011 Evropskega parlamenta in Sveta z dne 11. maja 2011 o spremembi Uredbe (ES) št. 1060/2009 o bonitetnih agencijah (UL L 145, 31.5.2011, str. 30). [3] Uredba (EU) št. 462/2013 Evropskega parlamenta in Sveta z dne 21. maja 2013 o spremembi Uredbe (ES) št. 1060/2009 o bonitetnih agencijah (UL L 146, 31.5.2013, str. 1). [4] Delegirana uredba (EU) št. 272/2012 z dne 7. februarja 2012 o dopolnitvi Uredbe (ES) št. 1060/2009 Evropskega parlamenta in Sveta v zvezi s pristojbinami in taksami, ki jih Evropski organ za vrednostne papirje in trge zaračunava bonitetnim agencijam (UL L 90, 28.3.2012, str. 6). [5] Delegirana uredba (EU) št. 946/2012 z dne 12. julija 2012 o dopolnitvi Uredbe (ES) št. 1060/2009 Evropskega parlamenta in Sveta v zvezi s postopkovnimi pravili glede glob, ki jih bonitetnim agencijam naloži Evropski organ za vrednostne papirje in trge, vključno s pravili glede pravice do obrambe in začasnimi določbami (UL L 282, 16.10.2012, str. 23). [6] Člen 5(6)(2)(b) Uredbe (ES) št. 1060/2009. [7] Člen 1(5)(a) Uredbe (ES) št. 462/2013. [8] Člen 1(3)(e) Uredbe (EU) št. 513/2011. [9] Sklep Komisije z dne 28. septembra 2010 o priznavanju pravnega in nadzornega okvira Japonske za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah (UL L 254, 29.9.2010, str. 46). [10] Izvedbeni sklep Komisije z dne 5. oktobra 2012 o priznavanju pravnega in nadzornega okvira Združenih držav Amerike za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah (UL L 274, 9.10.2012, str. 32). [11] Izvedbeni sklep Komisije z dne 5. oktobra 2012 o priznavanju pravnega in nadzornega okvira Kanade za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah (UL L 278, 12.10.2012, str. 17). [12] Izvedbeni sklep Komisije z dne 5. oktobra 2012 o priznavanju pravnega in nadzornega okvira Avstralije za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah (UL L 274, 9.10.2012, str. 30). [13] Izvedbeni sklep Komisije z dne 28. aprila 2014 o priznavanju pravnega in nadzornega okvira Argentine za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah (UL L 132, 3.5.2014, str. 68). [14] Izvedbeni sklep Komisije z dne 28. aprila 2014 o priznavanju pravnega in nadzornega okvira Brazilije za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah (UL L 132, 3.5.2014, str. 65). [15] Izvedbeni sklep Komisije z dne 28. aprila 2014 o priznavanju pravnega in nadzornega okvira Mehike za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah (UL L 132, 3.5.2014, str. 71). [16] Izvedbeni sklep Komisije z dne 28. aprila 2014 o priznavanju pravnega in nadzornega okvira Hongkonga za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah (UL L 132, 3.5.2014, str. 76). [17] Izvedbeni sklep Komisije z dne 28. aprila 2014 o priznavanju pravnega in nadzornega okvira Singapurja za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah (UL L 132, 3.5.2014, str. 73). [18] Člen 1(19) Uredbe (EU) št. 513/2011.